በተመድ የዩናይትድ ስቴትስ አምባሳደር ሳማንታ ፓወር የቡሩንዲ መንግሥት የአፍሪቃ ኅብረትን የሰላም አስከባሪ ኃይል አልቀበልም ያለበትን አቋም አስተካክሎ የመጨረሻ ያሉትን ምላሽ እንደሚሰጥ ተስፋቸዉን ገልጸዋል። እሳቸዉ እንደሚሉትም የሰላም አስከባሪ ኃይል ስምሪቱ ለሲቪሉ ኅብረተሰብ መተማመን እና ጥበቃ ይደረግልኛል የሚል ስሜትን ይፈጥራል። ቡሩንዲ ከጎርጎሪዮሳዊዉ 1993 እስከ 2006ዓ,ም ድረስ በእርስ በርስ ጦርነት ታምሳለች። በወቅቱም ሁቱዎች የሚበዙባቸዉ አማፅያን እና ቱትሲዎች የሚያመዝኑበት የጦር ኃይል ባካሄዱት ዉጊያ የ300,000 ሰዎችን ህይወት ፈጅቷል። ሀገሪቱ አሁንም ወደተመሳሳይ የእርስ በርስ ጦርነት እንዳትገባ የሚል ስጋት አለ።
